Budapest és Hatvan között 66 vonatpótló busz ingázik majd a felújítás alatt, dugótól, zsúfoltságtól lehet tartani.

Változik a menetrend a Budapest–Hatvan–Miskolc vonalon november 16-tól, szombattól december 7-ig a Budapest–Hatvan vonal felújításának következő részeként, írja az MTI a Mávinform alapján.

Pécel és Aszód között a vonatforgalom teljesen szünetel, Rákos és Pécel, valamint Aszód és Hatvan között pedig egy-egy vágányon zajlik majd a felújítás.

További változás, hogy szombattól a Keleti pályaudvar és Pécel között óránként két pár vonat jár.

Munkanapokon 5.54-kor, 6.54-kor és 7.47-kor új buszjáratok is közlekednek Gödöllő és Pécel között.

Változnak a vonatok és a csatlakozó buszok indulási és érkezési időpontjai. Ez nemcsak a személyvonatok pótlójáratait, hanem az egri és sátoraljaújhelyi gyors- és sebesvonatok pótlóbuszainak menetrendjét is érinti Pécel és Hatvan között.